**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

**1. Gestor zmluvy:** Ministerstvo zahraničných vecí a európskych záležitostí Slovenskej republiky

**2. Názov zmluvy:** Návrh na ratifikáciu Dohovoru Organizácie Spojených národov o jurisdikčných imunitách štátov a ich majetku

**3. Účel a predmet zmluvy a jeho úprava v právnom poriadku Slovenskej republiky:**

Dohovor sa uplatňuje na imunity štátu a jeho majetku voči právomoci súdov iného štátu, explicitne stanovuje rozsah imunít štátu a jeho cieľom je po prvýkrát v kodifikovanej forme upraviť požívanie imunít štátu vo vzťahu k sebe a k svojmu majetku voči právomoci súdov iného štátu, upraviť spôsoby a podmienky uplatnenia imunít štátu a ich účinok v súdnom konaní, špecifikovať konania, v ktorých sa štát imunity dovolávať nemôže, vymedziť prípady imunity štátu voči použitiu zabezpečovacích opatrení v súdnom konaní a pod. Jeho účelom je zároveň posilniť vládu práva a zvýšiť právnu istotu, najmä vo vzťahoch medzi štátmi a fyzickými alebo právnickými osobami, prispieť ku kodifikácii a rozvoju medzinárodného práva a k harmonizácii praxe v tejto oblasti.

**4. Priama úprava práv alebo povinností fyzických osôb alebo právnických osôb:**

články 11, 12, 17

**5. Úprava predmetu medzinárodnej zmluvy v práve EÚ:**

Právo EÚ neupravuje predmet dohovoru.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

V súlade s čl. 7 ods. 4 Ústavy Slovenskej republiky je dohovor medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

V súlade s čl. 7 ods. 5 Ústavy Slovenskej republiky je dohovor medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Dohovor sa dotýka zákona č. 97/1963 Zb. o medzinárodnom práve súkromnom a procesnom v znení neskorších predpisov, rovnako ako aj zákona o rozhodcovskom konaní č. 244/2002 Z. z. v znení neskorších predpisov. Vykonávanie predmetného dohovoru je však v SR dostatočne zabezpečené prednosťou tohto dohovoru pred zákonmi, a to podľa Ústavy SR, ako aj § 2 zákona č. 97/1963 Zb. v znení neskorších predpisov a § 53 zákona č. 244/2002 Z. z. v znení neskorších predpisov.